相和歌辭 東武吟
作者：李白
朝代：唐

paragraphs: 好古笑流俗，素聞賢達風。
方希佐明主，長揖辭成功。
白日在高天，回光燭微躬。
恭承鳳皇詔，歘起雲蘿中。
清切紫霄迥，優游丹禁通。
君王賜顏色，聲價凌煙虹。
乘輿擁翠蓋，扈從金城東。
寶馬麗絕景，錦衣入新豐。
倚巖望松雪，對酒鳴絲桐。
因學揚子雲，獻賦甘泉宮。
天書美片善，清芬播無窮。
歸來入咸陽，談笑皆王公。
一朝去金馬，飄落成飛蓬。
賓友日疎散，玉尊亦已空。
才力猶可倚，不慙世上雄。
閑作東武吟，曲盡情未終。
書此謝知己，吾尋黃綺翁。